|  |
| --- |
|  |

REPUBLIKA SLOVENIJA

**MINISTRSTVO ZA ZUNANJE IN EVROPSKE ZADEVE**

SEKRETARIAT

Kadrovska služba

Prešernova cesta 25, 1000 Ljubljana T: 01 478 2000

F: 01 478 2340

E: gp.mzz@gov.si

www.mzz.gov.si

Številka: 1100-37/2023/1

Datum: 16. 10. 2023

Zadeva: Objava poziva za opravljanje preizkusnega testa za diplomatsko službo

**ZADEVA: Objava poziva za opravljanje preizkusnega testa za diplomatsko službo**

Na podlagi 41. člena Zakona o zunanjih zadevah (Uradni list RS, št. 45/01, s spremembami in dopolnitvami), ter 2. člena Pravilnika o preizkusnem testu in dodatnem usposabljanju (Uradni list RS, št. 22/11, s spremembami in dopolnitvami) **Ministrstvo za zunanje in evropske zadeve**, Prešernova cesta 25, Ljubljana, objavlja

**POZIV ZA OPRAVLJANJE PREIZKUSNEGA TESTA ZA DIPLOMATSKO SLUŽBO**

Kandidati, ki se bodo prijavili za opravljanje preizkusnega testa, morajo izpolnjevati splošne pogoje, ki jih urejajo predpisi s področja delovnega prava in pogoje v skladu z Zakonom o javnih uslužbencih in Zakonom o zunanjih zadevah:

* končana najmanj **univerzitetna izobrazba** (prejšnja) oziroma izobrazba, pridobljena po študijskem programu **druge stopnje** v skladu z zakonom, ki ureja visoko šolstvo (2. bolonjska stopnja),
* znanje **angleškega IN drugega tujega jezika na višji ravni,**
* **psihofizična sposobnost** in **osebnostna primernost**.

Od kandidata za diplomatsko službo pričakujemo naslednje sposobnosti, osebnostne lastnosti in znanja:

1. **SAMOKONTROLO:** učinkovito delovanje tudi v stresnih in težkih razmerah; trezno razmišljanje, s hitrim prilagajanjem na aktualne razmere.
2. **KULTURNO PRILAGODLJIVOST:** usklajeno in učinkovito delovanje in komuniciranje s predstavniki drugih kultur, vrednostnih sistemov, političnih prepričanj ali gospodarskih razmer.
3. **MOTIVIRANOST:** izkazana motivacijo za delo na področju zunanjih zadev.
4. **ANALITIČNE SPOSOBNOSTI:** sposobnost pridobivanja in ohranjanja pomembnih in zapletenih informacij iz različnih virov; sklepanje iz analiz in sintez razpoložljivih informacij; ocenjevanje pomembnosti, zanesljivosti in uporabnosti podatkov; pomnjenje informacij s sestanka ali dogodka brez zapiskov.
5. **SAMOINICIATIVNOST:** prepoznavanje in prevzemanje odgovornost za delo, ki ga je treba opraviti.
6. **VZTRAJNOST:** vztrajanje pri dokončanju začetih nalog, kadar je to potrebno za dosego cilja.
7. **SPOSOBNOST PRESOJANJA:** sposobnost sprejemati ustrezno oceno kaj je primerno, pravilno, praktično ali realno v dani situaciji.
8. **OBJEKTIVNOST IN INTEGRITETO:** delovati pošteno in nepristransko, brez favoriziranja svojih lastnih interesov ali podajanja diskriminatornih ocen.
9. **RETORIČNE SPOSOBNOSTI:** tekoče, jedrnato, slovnično pravilno, organizirano, natančno in prepričljivo ustno komuniciranje v domačem ali tujem jeziku z uporabo načina komunikacije, ki ustreza občinstvu in namenu.
10. **ORGANIZIRANOST:** učinkovito določanje prednostnih naloge in sistematičen pristop za doseganje ciljev, z ustrezno uporabo omejenih virov.
11. **IZNAJDLJIVOST:** oblikovanje kreativne ali uporabne rešitve kot odziv na nepredvidene okoliščine.
12. **SPOSOBNOST SODELOVANJA:** konstruktivno, kooperativno in učinkovito delovanje v organizacijski enoti, vzpostavljanje dobrih odnosov s sodelavci in pridobivanje zaupanja v kontaktih z drugimi.
13. **SPOSOBNOST PISNEGA KOMUNICIRANJA NA VISOKI RAVNI:** jedrnato, organizirano, slovnično pravilno pisno komuniciranje v omejenem času v domačem ali tujem jeziku.

**Preizkusni test se bo izvajal v prostorih Ministrstva za zunanje in evropske zadeve predvidoma od 15. decembra 2023 dalje. Kandidati bodo o točnem terminu obveščeni naknadno, potem, ko bo ministrstvo preverilo izpolnjevanje razpisnih pogojev vseh prijavljenih kandidatov.**

**Na podlagi drugega odstavka 5. člena Pravilnika o preizkusnem testu in dodatnem usposabljanju lahko posamezni kandidat opravlja preizkusni test največ dvakrat.**

**Pisni del preizkusnega testa** obsega preverjanje:

* splošne izobrazbe v obliki vprašanj s področja politologije, sociologije, ekonomije, politične geografije, prava in zgodovine,
* znanja angleškega jezika na višjem nivoju in
* psihofizičnih sposobnosti in osebnostne primernosti.

**Na ustni del preizkusnega testa se bo uvrstilo največ 20 kandidatov, ki bodo na pisnem delu dosegli največje število točk.**

Če bo kandidat poslal nepopolno ali nerazumljivo prijavo, ga bo Ministrstvo za zunanje in evropske zadeve v skladu z zakonom, ki ureja splošni upravni postopek, pozvalo, da pomanjkljivosti v postavljenem roku odpravi. Za nepopolno prijavo se šteje prijava, ki ji kandidat ni priložil vseh prilog, ki so navedene v objavi preizkusnega testa, in prijava, iz katere ni mogoče razbrati, ali izpolnjuje pogoje.

Kandidati morajo prijavo **(tj. izpolnjen prijavni obrazec s pisnimi potrdili o znanju angleškega IN drugih tujih jezikov na višjem nivoju[[1]](#footnote-1))** posredovati najkasneje do **vključno 30.10.2023** na naslov:

**Ministrstvo za zunanje in evropske zadeve, Prešernova 25, 1000 Ljubljana, z označbo ˝za preizkusni test.˝**

Prijava se lahko pošlje tudi v **elektronski obliki na naslov**: [kadrovska.mzez@gov.si](mailto:kadrovska.mzez@gov.si), pri čemer veljavnost prijave ni pogojena z elektronskim podpisom.

Izvedba preizkusnega testa je osnova za morebitne kasnejše zaposlitve na diplomatskih delovnih mestih, ki se bodo izvajale predvidoma v letu 2024.

Informacije o izvedbi preizkusnega testa dobite vsak delovni dan od 10.00 do 11.00 ure in od 14.00 do 15.00 ure na tel. št. (01) 478 2298 (Vesna Rek Kovačič).

Ministrstvo bo obvestilo o končanem izbirnem postopku objavilo na spletni strani MZEZ.

\*V besedilu poziva uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.«

**Mag. Renata CVELBAR BEK**

**veleposlanica**

**GENERALNA SEKRETARKA**

**Prilogi:**

* **OBRAZEC – prijava na preizkusni test 2023**
* **Pravilnik o preizkusnem testu in dodatnem usposabljanju**

1. znanje angleškega in drugega tujega jezika na višji ravni, kar kandidat dokazuje:

   * s potrdilom o aktivnem znanju jezika (zlasti s potrdilom o opravljeni maturi, opravljenem izpitu Državnega izpitnega centra na višji ravni, potrdilom o opravljenem mednarodnem izpitu oz. certifikatu najmanj na ravni Sveta Evrope B2, ipd), ki ni starejše od deset let;
   * z dokazilom, da se je oseba šolala v tujem jeziku (pridobila stopnjo izobrazbe: osnovno, srednjo do- ali podiplomsko) v državi, v kateri je to materni jezik, če od zaključka šolanja ni preteklo več kot deset let;
   * z dokazilom, da je oseba vsaj 6 mesecev opravljala delo visokošolske zahtevnosti v tujini v tujem jeziku, če od opravljanja dela ni preteklo več kot deset let;

   [↑](#footnote-ref-1)